للي دوزتهوم فالجامعة “العلمانية”، بغض النظر على المادة المدرسة، ما حملتهومش،. الجامعة المسيحية بالمقابل، كان حب من أول لقاء! أنا أصلا عزيز عليا التاريخ لقديم، وفتاريخ الكنيسة بالخصوص، لقيت واحد البنة منقطعة النظير. يمكن شي جدي قديم كان تاهو هاز الصليب وتايدور بحال شي هداوي. المشكل هو أن مع الوقت، بديت نطيح فمعضلة ما فيها ما يتجمع، وهي أن داكشي التاريخي للي تانقرا، تايضرب فالدين الإسلامي! من الإنجيل وجبد، عند المسلم الإنجيل هو وحي منزل على عيسى، هاد الكلام الإسلامي ما عندو تا علاقة مع التاريخ للي تايتقرا فالجامعة. كلمة إنجيل فحد ذاتها مشكل كبير، لأن الكلمة يونانية الأصل، تاتعني الخبر السار أو البشارة. هاد الكلمة كانت موجودة ومستعملة قبل من المسيح. كيفاش الله غادي يرسل نبي يهودي لبني إسرائيل ويعطيه كتاب إسمه يوناني؟ واش المسيح جا عند ليهود ولا اليونان؟ القرآن عرب كلمة “أويانجليون” وردها إنجيل، إنجيل فالعربية ما عندها تا معنى، واخا بزاف حاولو يلقاو ليها تخريجات. ما كاينش إنجيل واحد، بزاف كتبو أناجيل. الأناجيل هوما، بكل بساطة، كتب عن المسيح والأعمال والتعاليم ديالو، أو بعبارة أخرى كتب عن البشارة، الخبر السار، للي هو مجيء المسيح والملكوت ديال الرب، والخلاص الأبدي. بدل التعريب ديال “أويانجليون”، كان ممكن استعمال كلمة بشارة، كان يكون أحسن. الإنجيل عندو إسم يوناني، حيت للي كتبو الأناجيل كتبوهم باليونانية، اللغة الأصل. الأناجيل الأربعة للي كاينة فالعهد الجديد، فالكتاب المقدس، هي أقدم أناجيل تكتبات. كلها تكتبات فالقرن الأول الميلادي. فالفهم الإسلامي، الثالوث المقدس عند المسيحيين هو الله ومريم والمسيح، بينما هو في الإيمان المسيحي، الأب والإبن والروح القدس. الروح القدس تنسب غالبا لجبريل فالإسلام، لهذا كان الخلط فقصة ولادة المسيح المعجزة. فالنسخة المسيحية جبريل جا بشر مريم، واللي دار الخدمة هو الروح القدس. فالنسخة الإسلامية كاين غير جبريل، هو للي جا عند مريم وتمثل لها بشرا سويا، وتمت عملية النفخ. قصة الصلب والقيامة تعتبر من ركائز المسيحية. الإسلام للي من المفترض أنه جا باش يصحح ما أخطأ فيه أهل الكتاب، خسر على الصلب آية وحدة ما مفهوماش، آية “وما قتلوه وما صلبوه ولكن شبه لهم”. فين التفاصيل؟ خاصة أن الصلب مسألة ما نكرها تا واحد. للي زاد ليا التناوي، هو استعمال القرآن لقصص من كتب مسيحية تكتبات فوقت متأخر، ما عندها تا علاقة بالوحي، لا بمفهومو الإسلامي لا بمفهومو المسيحي. كاع المسلمين تايعرفو القصة ديال المسيح للي خلق من الطين كهيئة الطير، ونفخ فيها الحياة بإذن الله. أو قصة مريم للي جاها المخاض ومشات للنخلة، وعاونها الله بالمعجزات. هاد القصص كلها كاينة فما يسمى بأناجيل الطفولة، هاد الأناجيل تكتبات فالقرن الثاني الميلادي، باش تسد واحد الرغبة كانت عند الناس، أنهم يعرفو أكثر على طفولة المسيح، الطفولة اللي ما مذكورش عليها بزاف فالأناجيل الأربعة القانونية. أما ديك القضية ديال عيسى ذكر أنه غا يجي نبي من بعدو إسمه أحمد، غير نسا، مستحيل تكون شي حاجة بحال هاكا. الكتاب المقدس كان مكتوب، كامل مكمول، قرون قبل الإسلام، وما مذكورش فيه إسم أحمد أو محمد. كانت هادي نقطة البداية فمسار الشك، للي غادي نضرب فيه عشر سنوات، وغا يسالي بالكفر والردة عن الإسلام. معضلة خايبة، أنا دابا أمام خيارين: يا إما نتيق القرآن، ولو طارت معزة، ونتجاهل ما يعارض، أو نعتارف أن للي فالقرآن مختلف على داكشي للي تايعرفو أي مسيحي، حتى لو كان تلميذ صغير في مدرسة الأحد المسيحية؟ ختاريت الخيار الأول، وبقيت تانتعلم. بحالي بحال شي عالم جيولوجيا يؤمن بصغر عمر الأرض. فالمختبر تايبحث فملايير السنوات، وفبيتو شاد فستالاف عام. أنا فالجامعة تاننسا واش أنا مسلم ومنين تانخرج تانقول ستاغفورلله. ما بقيتش ڭاع تانجبد النقاشات مع جيراني، العلاقة تحسنات، حيت ولينا تانخدمو مجموعين فبعض الواجبات المنزلية. تا من ناحية تأنيب الضمير ديال “بلغوا عني ولو آية” لقيت السلم الداخلي. عاوناتني النصيحة ديال واحد الأستاذ رائع، واللي من خلالها فهمت علاش الطلبة فالأول كانوا تايتهربو من النقاش فالدين ديالهوم. قال لينا هاد الأستاذ، يلا كنا مؤمنين مسيحيين، ومتيقنين من الإيمان ديالنا، فما خاصناش أبدا نتناقشو فيه، التبشير نعم ولكن النقاش لا! حيت يلا حنا عندنا الحقيقة، يعني الآخر عندو الكذب – الباطل بتعبير إسلامي، النقاش إذن مع الآخر هو خلط الحقيقة مع الكذب. شكون فيهم للي غا يتأثر؟ طبعا الحقيقة. الكذب ما عمرو يتأثر وحتى يلا تأثر، تايبقى مجرد كذب. العمق ديال هاد النصيحة خلاني نستعملها دائما، ماشي غير فمسائل الإيمان، بل فكل مجالات الحياة. تجاهلت الدراسة ديال علوم التربية فجامعة فرانكفورت، وبقيت مركز غير فالدراسة المسيحية. حياتي ولات منظمة ولكن كانت ناقصاها الحبة. القس “نوربرت” ما قدرتش نرجع عندو، حيت ما بغيتش نولي بستاني.
تعلق الكاتب بالدراسة المسيحية في الجامعة، بينما تجاهل دراسة علوم التربية، مما أدى إلى تخبطه في الأسئلة الدينية.